Jozef Karol Hell

Jozef Karol Hell (* 15. máj 1713, Banská Štiavnica-Vindšachta – † 11. marec 1789, Štiavnické Bane) bol slovenský strojmajster, vynálezca, významný konštruktér banských čerpacích strojov.

Rodina 
 otec Matej Kornel Hell
 brat Maximilián Hell

Život 
Narodil sa 15. mája 1713 v Banskej Štiavnici, časť Vindšachta (dnes Štiavnické Bane). V zápise matričnej knihy rímskokatolíckeho farského úradu v Banskej Štiavnici deň po narodení je zapísaný ako Josephus Carolus Höell ex Windshacht, Parentes Dnus Cornelius Juliana Victoria. (preklad: Jozef Karol Hell z Vindšachtu. Rodiča: Pán Kornel Julianna Viktória).

Po absolvovaní školy sa učil u otca Mateja Kornela Hell stavbu a údržbu čerpacích a dopravných banských strojov. V roku 1737 začal študovať na banskej škole mechaniku a hydrauliku u profesora Samuela Mikovíniho. Už o rok bol pomocníkom svojho otca a od roku 1744 strojmajstrom, po smrti svojho otca hlavným strojmajstrom erárnych baní v Banskej Štiavnici.

Zomrel 11. marca 1789 v Štiavnických Baniach, kde má v matrike ako povolanie zapísané "emerit. Machin. Mgr.", teda emeritný strojmajster.

Dielo 
Vynálezy, prvenstvá: 
 1736 – vahadlový čerpací stroj 
 1738 – drevený vahadlový čerpací stroj, ktorý za minútu odčerpal takmer 200 litrov vody do výšky 80 metrov (sústava dvoch nad sebou, voda odtekajúca z prvého poháňala druhý stroj na cyklické zdvíhanie čerpacieho dvojtyčia). Tieto dômyselné čerpacie stroje, dovtedy vo svete neznáme, spoľahlivo pracovali štyri roky v štiavnickej bani Sieglisberg a odčerpávali banské vody až z hĺbky 162 metrov. 
 1744 – predložil návrh na postavenie vodostĺpcového čerpacieho stroja 
 1749 – vodostĺpcový čerpací stroj v šachte Leopold (životnosť vyše 60 rokov – roku 1770 bolo v prevádzke už osem Hellových strojov, ktorými sa zapísal do dejín svetovej techniky)
 1753 – na šachte Amália zrealizoval stavbu svojho ďalšieho vynálezu, „vzdušného“ čerpacieho stroja 
 1758 – „ohňový“ čerpací stroj vlastnej konštrukcie (šachta Königseg)

Hell skonštruoval aj zariadenie na čistenie vzduchu v baniach a na vháňanie čerstvého vzduchu do podzemných hĺbok. Tieto revolučné zmeny výrazne zlepšili pracovné aj sociálne pomery baníkov a prejavili sa aj vo výnosoch baní. Jozef Karol Hell ako vrchný strojmajster, spolu s profesorom Samuelom Mikovínim, dovŕšili mechanizáciu banských pohonov a zaslúžili sa o rozvoj štiavnického baníctva.

Ocenenia – Pamätné mince NBS  
 Pamätná zlata minca v nominálnej hodnote 5000 Sk – na líci je vyobrazený atmosférický parný stroj, ktorý postavil Jozef Karol Hell na odvodňovanie baní. 
 Pamätná strieborná minca v nominálnej hodnote 200 Sk – vyobrazený banský vodoťažný vahadlový stroj, ktorý skonštruoval Jozef Karol Hell a postavili ho v roku 1738 na šachte Siegliesberg.

Referencie

Iné projekty

Literatúra 
 SCHENK, Jiří: Důlní vodotěžné stroje Josefa Karla Hella. In: Sborník pro dějiny přírodních věd a techniky, č. 1, 1954, s. 48 – 69. 
 VODA, Juraj: Jozef Karol Hell – Životné dielo strojného inžiniera štiavnických baní v 18. storočí. Martin : Osveta, 1957. 
 VOZÁR, Jozef: Významné postavy v slovenskej banskej technike od konca 17. storočia do založenia banskoštiavnickej akadémie. In: Zborník Slovenského banského múzea, č. 7, 1971.
 Encyklopédia Slovenska, II. zväzok, Veda, vydavateľstvo SAV, 1978; spracovala Viola Tóthová

Slovenskí konštruktéri
Slovenskí vynálezcovia
Osobnosti z Banskej Štiavnice
Osobnosti zo Štiavnických Baní
Slovenské osobnosti nemeckého pôvodu